钦定古今图书集成/明伦汇编/官常典/第503卷 > 安忠
## 钦定古今图书集成/明伦汇编/官常典/第503卷 > 安忠

按《宋史》本传：“忠，河南洛阳人。祖叔于，仕晋，累任方镇，
以太子太师致仕。父延韬，左清道率府率。忠形质魁
岸，不知书，才通姓名而已。事太宗藩邸殆二十年。太
宗即位，授东头供奉官，掌弓箭库，迁内弓箭库副使，
西京作坊使，掌翰林司内衣库，提点医官院，掌屯兵
于雍州。会曹彬败于拒马河，忠分砦兵布列缘边，以”
备游骑，又凿河葺城壁。俄徙威卤军，又隶镇定路大
阵之左相，就擢东上阁门使，与大将李继隆、田重进、
崔翰追契丹兵祁州北，诏书奖饬。端拱元年，移护高
阳关屯兵。契丹侵镇、定，又与崔翰拒之。傅潜阵于瀛
州，忠当城之西面。二年，徙知寿州，逾月，移贝州。有剧
贼十二人，久为民患，忠捕之悉获。淳化四年，判左金
吾街仗。王宾出知扬州，以忠代为左龙武军大将军。
忠泣请诸卫将军列在朝外，不得迎左右，愿复旧职。
上笑曰：“环列之官，古官也，大将军三品，汝终不知朝
廷表著之位。”因从其请。俄复东上阁门使，充淮南诸
州兵马钤辖。至道三年，以病求归，至泗州卒，年六十
四。天禧元年，录其孙惟庆为殿直。